Diari Oficial de la Generalitat Valenciana


Sumari del DOGV 6276, del 27-05-2010 (2010/5950)

ORDRE 9/2010, de 17 de maig, de la Conselleria de Medi Ambient, Aigua, Urbanisme i Habitatge, per la qual s'aprova la modificació del traçat del camí ramader assagador de la Barrinada, afectada pels sectors Finca Roca i Finca Angelita, sitis al terme municipal de l'Alfàs del Pi
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6276

Data del DOGV
:   27-05-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/5950


Data del document
:   17-05-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Descriptors 

:   * Alfàs del Pi, l'
    * via rural

ORDRE 9/2010, de 17 de maig, de la Conselleria de Medi Ambient, Aigua, Urbanisme i Habitatge, per la qual s'aprova la modificació del traçat del camí ramader assagador de la Barrinada, afectada pels sectors Finca Roca i Finca Angelita, sitis al terme municipal de l'Alfàs del Pi [2010/5950]  
La classificació dels camins ramaders del terme municipal de l'Alfàs del Pi va ser aprovada per Ordre ministerial de 20 d'octubre de 1964, i fou publicada en el Butlletí Oficial de l'Estat núm. 273, de 13 de novembre de 1964. En aquesta classificació s'assigna a l'assagador de la Barrinada una amplària de 20,89 metres.  
L'any 2005, a l'empara de la legislació vigent, la mercantil Desarrollos Portel 2000, SL presenta una homologació i pla parcial del sector Finca Angelita, situat al terme municipal de l'Alfàs del Pi. La mercantil Urbadeal, SL també presenta homologació i pla parcial del sector 1 residencial Finca Roca i sector 2 Finca Roca.  
Amb data 23 de maig de 2006 es rep un escrit de l'Ajuntament de l'Alfàs del Pi en el qual s'adjunta documentació descriptiva sobre la sol·licitud de modificació de traçat de camí ramader en l'àmbit del pla parcial del sector Finca Angelita.  
En dates 31 d'octubre i 12 de novembre de 2008, l'Ajuntament de l'Alfàs del Pi presenta al Servei Territorial de Medi Ambient d'Alacant una separata informativa denominada Modificació del traçat del camí ramader assagador de la Barrinada. Sector Finca Angelita. Sector Finca Roca. L'Alfàs del Pi.  
Durant la tramitació de l'expedient s'han efectuat les actuacions procedents que hi consten.  
En data 2 de desembre de 2008, el director territorial d'Alacant proposa una única proposta d'aprovació de la modificació del traçat del camí ramader en l'àmbit dels tres sectors, sector Finca Angelita i sectors Finca Roca 1 i Finca Roca 2, i adjunta els expedients FOMODIFVP 12/2008 i 13/2008.   
El traçat de l'assagador de la Barrinada travessa els dos sectors Finca Roca en una longitud aproximada de 490 metres lineals, amb una amplària legal de 20,89 m i una superfície de 10.236,1 m².   
Quant al tram del traçat de l'assagador de la Barrinada afectat pel desenvolupament urbanístic del sector Finca Angelita, la longitud d'aquest és de vora 360 m, amb una amplària legal de 20,89 m, i resulta una superfície de 7.520 m².  
El traçat actual de l'assagador de la Barrinada es troba travessat per tres grans vies de comunicació d'importància: la carretera nacional CN-332, la carretera de la Diputació CV-753 i el traçat del ferrocarril Alacant-Dénia.  
Es justifica la modificació de traçat per una sèrie de motius, entre els quals cal citar l'interés per part de l'Ajuntament de l'Alfàs del Pi de prolongar l'actual passeig mitjançant el traçat modificat en el qual es preveu la plantació d'una albereda i la creació d'una zona d'oci per a la població. Un altre factor és que l'actual traçat del camí ramader complicava en gran manera l'ordenació detallada dels tres sectors que afecten el traçat actual del camí ramader.  
També s'indica que l'ordenació dels tres sectors planteja l'execució d'un corredor, que afectarà no sols al municipi de l'Alfàs del Pi, també al d'Altea, i que afectarà els sòls situats a un costat i a l'altre de la carretera nacional. Aquesta solució permetrà el flux de vehicles per la via interurbana, regularà les entrades a les parcel·les limítrofes a través de la via de servei i ordenarà la circulació de vianants. Aquest corredor permetrà establir un itinerari de vianants paral·lel a l'actual carretera nacional des del municipi de l'Alfàs del Pi fins a Altea en el qual conflueixen els itineraris de vianants dels vials perpendiculars plantejats.  
La proposta de modificació del traçat del camí ramader assagador de la Barrinada és paral·lela als vials perimetrals dels sectors, descrivint una L, amb un primer tram paral·lel al vial que delimita el límit amb el terme municipal de Benidorm, fins a la carretera CV-753, punt a partir del qual s'inicia el segon tram, que discorre paral·lel a l'esmentada carretera fins a creuar-la. Aquest últim punt coincideix amb el final de la modificació i continua pel traçat original.  
Vist l'informe del Servei de Gestió Forestal, de data 19 de gener del 2010, favorable a l'aprovació de la modificació de traçat del camí ramader assagador de la Barrinada, afectat pels sectors Finca Roca i Finca Angelita del terme municipal de l'Alfàs del Pi, en considerar que reuneix tots els requisits establits en l'article 12 de la Llei 3/95, de 23 de març, de camins ramaders, sempre que l'esmentada modificació es duga a terme d'acord amb la separata informativa SEP09/08EXP05508 amb data de Registre d'Entrada 31 d'octubre de 2008 i tenint en compte els informes de la Direcció Territorial d'Alacant.  
Vista la proposta de la Direcció General de Gestió del Medi Natural, de data 19 de gener del 2010, favorable a l'aprovació anteriorment esmentada, de conformitat amb la documentació escrita i gràfica que consta en l'expedient, el contingut de la qual es dóna ací per reproduït.  
El manteniment de la integritat superficial queda garantit, ja que segons s'indica en la separata informativa, el nou traçat del camí ramader assagador de la Barrinada en el tram que afecta els sectors Finca Roca té una superfície de 10.255 m², per tant manté la superfície del traçat original i en el tram que afecta l'àmbit del sector Finca Angelita passa a ser de 7.520 m² a 8.837 m² de superfície de camí ramader, la qual cosa suposa un saldo de 1.317 m² favor de la Generalitat.   
Cal indicar que, tant en l'actualitat com amb el nou traçat, el camí ramader ha de salvar els obstacles que suposen l'encreuament amb la línia Alacant-Dénia del ferrocarril, gestionat per Ferrocarrils de la Generalitat Valenciana i l'encreuament amb la CN-332.   
Hi ha una previsió i és que el tram de via que creua el camí ramader es declare zona tramviària. En aquest cas, l'encreuament es realitzaria al mateix nivell de la via adoptant les mesures de seguretat oportunes i amb la senyalització adequada. En el cas que el tram de via continuara sent ferroviari, es realitzaria un pas inferior mitjançant un marc bicel·lular de secció 2 x 3 m d'amplària i 4 m d'alçària.  
L'encreuament amb la CN-332, carretera que suporta un alt nivell de trànsit durant la major part de l'any, està previst dur-lo a terme al mateix nivell, mitjançant un pas amb semàfor amb polsador i degudament senyalitzat.   
Els encreuaments del camí ramader amb vials pels quals discórrega trànsit han de ser degudament senyalitzats garantint les màximes condicions de seguretat.   
L'itinerari es pot considerar idoni, ja que tant el nou traçat com l'amplària del camí ramader permeten que es puguen dur a terme tant els usos complementaris com, si és procedent, el trànsit pecuari de forma adequada.  
El traçat proposat és continu i s'uneix a la resta del camí ramader en els mateixos punts que el traçat actual.  
Vistes la Llei 3/95, de 23 de març, de camins ramaders; la Llei 30/92, de 26 de novembre, de règim jurídic de les administracions publiques i del procediment administratiu comú, i la resta de disposicions concordants.  
Així com la Llei 14/2003, de 10 d'abril, de patrimoni de la Generalitat Valenciana, que malgrat ser supletòria a la de vies pecuàries vigent cal observar-ne el compliment quant a la regulació que fa de la desafectació demanial o permuta dels béns immobles de la Generalitat.  
Vist l'informe de l'Advocacia General de la Generalitat, de data 22 de febrer del 2010, favorable a la modificació del traçat del camí ramader assagador de la Barrinada.  
Vistos els preceptes legals esmentats i la resta de concordant i pertinent aplicació, de conformitat amb el que disposa el Decret 139/2009, de 18 de setembre, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge (DOCV núm. 6107, de 22 de setembre de 2009).  
ORDENE  
Article 1  
Aprovar la modificació parcial de traçat del camí ramader assagador de la Barrinada, afectat pel desenvolupament urbanístic dels sectors Finca Roca 1, Finca Roca 2 i Finca Angelita, sitis al terme municipal de l'Alfàs del Pi, conforme es descriu en l'annex.  
Article 2  
Desafectar els trams del camí ramader assagador de la Barrinada que travessa els sectors Finca Roca 1 i Finca Roca 2 de nord-oest a sud-est, i creua la N-332 per a travessar posteriorment el sector Finca Angelita en la mateixa direcció que en els anteriors sectors i arriba fins a la carretera de la Diputació CV-753.  
El tram de camí ramader afectat pel sector Finca Roca limita a l'est amb la N-332; a l'oest amb la CV-763; al nord amb TER-1 d'aquest sector, al qual travessa, amb SEQ-RD, carrer A, línia de ferrocarril, carrer C i RES-1 (EA), al qual també travessa; al sud amb TER-1, al qual travessa, SJL-1, carrer A, línia de ferrocarril, carrer C i RES-1 (EA), al qual també travessa.  
El tram del camí ramader afectat pel sector Finca Angelita limita a l'est amb la carretera CV-753; a l'oest amb la carretera N-332; al nord amb el TER-3, al qual travessa, amb el carrer A, creuant-lo, amb el carrer C, i travessant el TER-1 arriba a la N-332; al sud limita amb la CV-753, TER-3, carrer A i TER-1.  
Article 3  
Afectar els nous trams del camí ramader assagador de la Barrinada, conforme es descriu en l'annex.  
DISPOSICIÓ FINAL  
Aquesta ordre entrarà en vigor l'endemà de la publicació en el Diari Oficial de la Comunitat Valenciana.  
València, 17 de maig del 2010  
El conseller de Medi Ambient, Aigua, Urbanisme i Habitatge,  
i vicepresident tercer del Consell,  
JUAN GABRIEL COTINO FERRER  
ANNEX  
La modificació de traçat del camí ramader assagador de la Barrinada en l'àmbit dels sectors Finca Angelita i Finca Roca al terme municipal de l'Alfàs del Pi està composta per dos trams que s'uneixen formant un angle de pràcticament 90º, el vèrtex del qual està dirigit cap al sud. El primer tram està orientat cap al nord-oest i per a realitzar-ne la descripció considerarem un subtram 1 i un subtram 2.   
El subtram 1 es troba al sector Finca Roca i limita a l'est amb la N-332; a l'oest amb la CV-763; al nord amb el carrer B, SAV-1, TER-1, SJL-1, línia de ferrocarril, carrer C i RES-1 (EA) de l'esmentat sector, i al sud amb SELRV, línia de ferrocarril, carrer C i SELRV.  
El subtram 2 es troba al sector Finca Angelita i limita a l'est amb SELRV i connecta amb el segon tram del camí ramader que es descriurà a continuació; a l'oest amb la N-332; al nord amb TER-1 de Finca Angelita, SAV-1 i la N-332, i al sud amb el carrer I.  
El segon tram està orientat cap al nord-est i limita a l'est amb SELRV; a l'oest amb el subtram 2, TER-1, carrer A i TER-3 del pla parcial Finca Angelita; al nord amb el carrer E del mateix pla parcial, i al sud limita amb el carrer I del mateix pla i enllaça amb el primer tram del camí ramader modificat.